 NA RICHARD MUNGUTI WAKENYA 50 waliotarajia kufurahia nyadhifa za manaibu waziri, wameambulia patupu baada ya mahakama kuamua kuwa Rais William Ruto aliwateua kinyume cha sheria. Rais Ruto aliwaapisha mnamo Machi 22 2023 kabla ya mahakama kuagiza wasianze kuhudumu hadi kesi ya kupinga uteuzi wao iamuliwe. Katika uamuzi uliotolewa jana Jumatatu, Majaji Kanyi Kimondo, Hedwiq Ong’udi na Alnashir Visram walifutilia mbali uteuzi wa manaibu waziri (CAS) hao 50 na Rais Ruto wakisema alikiuka Katiba. Majaji hao ‘waliwatimua’ kazini manaibu waziri hao na kuzima matarajio yao ya kupokea mishahara minono ya Sh765,000 kila mwezi mbali na marupurupu. Lakini punde tu uamuzi huo ulipotolewa waathiriwa hao kupitia mawakili wao wakiongozwa na Dkt Adrian Kamotho waliomba uamuzi huo usitishwe ili kuwawezesha kukata rufaa. Hata hivyo, Majaji Kimondo, Ong’udi na Visram walitupilia mbali ombi lao wakisema “hatuwezi kuwarudisha kazini baada ya kugudua kuwa uteuzi wao ulikuwa kinyume cha Katiba”. Majaji hao walisema Rais Ruto aliwateua maafisa hao kinyume cha sheria hata baada ya Bunge kukataa kuwaidhinisha. Kuharamishwa kwa nyadhifa hizo kuliwanyima kazi mawaziri hao wasaidizi hao wanaojumuisha Millicent Omanga, Dennis Itumbi, aliyekuwa Gavana wa Nairobi Dkt Evans Kidero, aliyekuwa Naibu wa Gavana Kisii Joash Maangi na aliyekuwa Mbunge maalum Isaac Mwaura kati ya wengine. Majaji hao walisema hapo awali manaibu mawaziri 23 waliteuliwa wakati wa serikali ya rais mstaafu Uhuru Kenyatta. Lakini Rais Ruto aliongeza idadi hiyo kwa nyadhifa 27 na kuwa 50. Licha ya Jaji Ong’udi kutofautiana na kauli za wenzake wawili kuhusu uteuzi wa mawaziri wasaidizi 23 na Rais Mstaafu Kenyatta, alikubaliana na wenzake hao kwamba uteuzi wa mawaziri 27 zaidi ulikuwa kinyume cha sheria. “Uteuzi wa manaibu mawaziri 50 na Rais Ruto unakinzana na Katiba. Uteuzi wao ni haramu na mahakama hii imeufutilia mbali,” Jaji Kimondo na Jaji Visram wakasema. Wakikubaliana na Chama cha Wanasharia nchini (LSK) na Kituo cha Katiba kilichopinga uteuzi huo, majaji hao walisema uamuzi wowote unaokinzana na Katiba sharti ufutiliwe mbali. Mnamo Machi 24, LSK na taasisi hiyo ya Katiba iliwasilisha kesi kupinga teuzi hizo za manaibu waziri kisha Jaji Ong’udi akaagiza wasianze kutekeleza majukumu yao. Pia Jaji Ong’udi aliamuru wasipokee mishahara na marupurupu yoyote hadi kesi hiyo ya LSK isikizwe na kuamuliwa. Mbali na mshahara mnono, mawaziri hao wangepewa magari ya kifahari, afisi kubwa , walinzi, wafanyakazi katika afisi zao, bima za hospitali, na majumba ya kifahari miongoni mwa marupurupu. Rais wa LSK, Eric Theuri aliyewasilisha kesi hiyo aliomba mahakama iharamishe nyadhifa hizo 50 akisema haziko katika sheria napia ni mzigo mkubwa kwa walipa ushuru. Katika mawasilisho yake ambayo mahakama ilikubaliana nayo, Bw Theuri alisema gharama ya maisha imepanda mno na wananchi hawapaswi kubebeshwa mzigo mzito wa mishahara ya manaibu hao wa mawaziri. Mahakama ilisema kazi za maafisa hao hazijulikani kwa kuwa hazijafafanuliwa katika Katiba. Majaji hao walisema Rais Ruto hana mamlaka kikatiba kubuni kazi za umma mbali na zile zilizotangazwa katika Katiba. “Rais Ruto hana mamlaka ya kutangaza nafasi za kazi na kuteua wahudumu mbali na zile zilizotangazwa na tume ya kuajiri watumishi wa umma.” Mbali na nafasi 23 za hapo awali za manaibu mawaziri , Rais Ruto aliongeza nyingine 27 na kuweteua wahudumu katika kile ambacho wadadisi wa kisiasa walisema ni kujiandaa kwake kwa uchaguzi mkuu wa 2027. “Kifungu nambari 3 cha Katiba kinapendekeza mtu yeyote anayeteuliwa kinyume cha sheria akatae wadhifa pamoja na marupurupu yanayotokana na kazi hiyo,” alisema Bw Theuri. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  